Information om forskningsdeltagelse

**Formålet med projektet**

Aarhus Universitet (herefter AU) og Center for Familieudvikling har i samarbejde udviklet en forebyggelsesstrategi med det formål at styrke trivslen i familien. Center for Familieudviklings formål i projektet er at hjælpe par og familier ved at udbyde og implementere relevante indsatser med forskellig intensitet og grad af personlig vejledning til par i fire danske kommuner. Implementeringen foregår i samarbejde med kommunerne i årene 2023-2025. AU’s formål i projektet er at gennemføre en videnskabelig undersøgelse af par og familiers præferencer for og udbytte af de tilbud, der indgår i strategien samt af forebyggelsesstrategien i sig selv. En stepped care forebyggelsesindsats til nedbringelse af konflikt og skilsmisse i familien på befolkningsniveau har ikke tidligere været afprøvet systematisk i den internationale forskningslitteratur, og undersøgelsen forventes at bidrage med væsentlig ny viden på dette område.

**Bag om forskningen**

**Økonomisk støtte**

AU’s forskning støttes af Samfonden i perioden 2021-2025.

**Forsøgsansvarlig og forskningsleder**

Ph.d., autoriseret psykolog og lektor ved Psykologisk Institut, Aahus Universitet, Tea Trillingsgaard.

**Yderligere information**

Du kan læse mere på hjemmesiden www.VPforskning.dk. Du kan også kontakte os på telefon: 41 62 33 18 tirsdage og onsdage mellem kl. 9.00 - 15.30 og på e-mail: VPforskning@psy.au.dk

**Hvem kan deltage i forskningen?**

Man kan deltage, hvis man er over 18 år, bor sammen med en partner og har et eller flere hjemmeboende børn mellem 0-18 år. Man skal desuden være bosat i en af de kommuner, der implementerer strategien.

**Hvad indebærer det at deltage i forskningen?**

Hvis du vælger at deltage i forskningen, vil vi bede dig om at udfylde et spørgeskema (Par-tjek). Et link til spørgeskemaet udsendes til alle, der opretter en profil på voresparforhold.dk og tilmelder sig et Par-tjek. Efter udfyldelsen kan du se en opsummering af dine og din partners svar i en par-rapport. Sammen med rapporten modtager du inspiration til parforholdet og gode råd til vejen videre.

Hvis du takker ja til at deltage i et tilbud i regi af projektet, kontakter vi dig telefonisk, og beder dig om at afgive dit CPR-nummer til brug i forskningen. Dette vil dog ikke være en forudsætning for at modtage tilbuddet eller at være med i forskningen. Du vil også blive bedt om at udfylde spørgeskemaet igen både før og efter et tilbud i projektet.

**Indsamlede data**

Udover data fra spørgeskemaer vil forskningen, for en undergruppe af deltagere, gøre brug af data fra offentlige registre (for eksempel din bopæl og din civilstand). Alle data fra offentlige registre analyseres i afidentificeret form og under ekstremt sikre forhold i regi af Danmarks Statistik. Det vil sige, at ingen projektmedarbejdere kan se hvilke oplysninger fra de offentlige registre, der kommer fra dig. Læs mere om, hvordan dine oplysninger bliver beskyttet (link til oplysningsskema).

**Konsekvenser for øvrige tilbud**

Adgang til kommunens almindelige tilbud for par og familier er åben for alle uanset deltagelse i projektet og den forskning der følger projektet. Det samme gælder indsatser, der (med hel eller delvis egenbetaling) tilbydes af Center for Familieudvikling. I forbindelse med nærværende projekt udvides den gratis adgang til tilbud med varierende grad af personlig opfølgning i fire samarbejdskommuner. Deltagelse i disse konkrete tilbud kræver dog, at du og din partner giver samtykke til at Center for Familieudvikling må behandle dine personoplysninger og giver samtykke til at deltage forskningen.

**Hvordan kommer jeg med i forskningen?**

Hvis du ønsker at deltage i projektet, skal du tilmelde dig et Par-tjek og give samtykke til at deltage i AU’s forskning. Dernæst vil du modtage et link til at invitere din partner med i projektet. Du kan til enhver tid meddele, hvis du ikke ønsker at være en del af projektet (ved at skrive til VPforskning@psy.au.dk). Læs om dine rettigheder ift. at få data slettet (link til oplysningsskema).

**Du opnår**

Efter udfyldelsen af et Par-tjek enten alene eller sammen med din partner, vil du altid modtage en par-rapport med en opsummering af dine resultater. Hvis din partner også udfylder Par-tjek, vil du kunne se både dine egne og din partners resultater. Resultaterne er en feedback på jeres oplevelse af styrker og bekymringer i parforholdet.

**Bivirkninger og omkostninger**

Der er få forventede bivirkninger ved at deltage i forskningen. Mange vil opleve en øget indsigt i parforholdets styrker og bekymringer gennem udfyldelsen af spørgeskemaet og modtagelsen af en par-rapport. Dette kan give anledning til vigtige samtaler, men også involvere svære følelser som bekymring, tristhed eller frustration. I Par-tjek materialet (fx par-rapporten) vil der være gode råd og støtte til at arbejde i retning af et bedre parforhold. Deltagelse i forskningen kan på den måde bringe svære emner og følelser frem, men vil ikke stille jer ringere, end hvis I på egen hånd gjorde en indsats, for at tale om og forbedre jeres forhold.

**Udelukkelse fra projektet**

Der er ikke nogen risiko for – mod eget ønske - at blive udelukket fra forskningen, der følger dette projekt (implementeringen af en forebyggelsesstrategi), hvis du er i målgruppen. For at deltage i projektet og forskningen er det dog nødvendigt, at du taler og forstår dansk samt er i projektets målgruppe: bor sammen med en partner, er over 18 år, har hjemmeboende børn mellem 0-18 år og er bosiddende i en af projektets fire samarbejdskommuner.

Forsøgets resultater vil blive offentliggjort på dansk på AU’s hjemmeside i slutningen af 2026.